《佛子行三十七頌》                
無著賢菩薩造

尊見諸法無來去，唯仍勤行利衆業，上師觀自在尊前，虔敬三門恆頂禮。

正等覺佛利樂源，從修正法之所生，修法復依明行要，故當宣說佛子行。

1.此生幸得暇滿船，為自他渡輪迴海，故於晝夜恆不懈，聞思修是佛子行。

2.貪愛親眷似水蕩，瞋憎怨敵如火燃，取捨皆忘無明暗，捨離故鄉佛子行。

3.遠惡境故惑漸減，離散亂故善自增，心澄於法起正信，依靜處是佛子行。

4.常伴親友還離別，勤聚財物終棄捐，識客且遺身舍去，捨離現世佛子行。

5.伴彼若使三毒長，且壞聞思修之行，並轉慈悲令退失，離此惡友佛子行。

6.依彼若令惡漸盡，且德增如上弦月，勝善知識應珍視，重於自身佛子行。

7.自身仍陷輪迴獄，世間神祇能護誰？故應依止不虛者，皈依三寶佛子行。

8.諸極難忍惡趣苦，能仁說為惡業果，縱需捨命為代價，亦不造罪佛子行。

9.三界樂如草頭露，乃屬剎那生滅法，恆不變異解脫境，起希求心佛子行。

10.無始如母悲愍我，彼等若苦我何樂？為度無邊有情故，發菩提心佛子行。

11.諸苦由貪自樂起，佛從利他心所生，故於自樂與他苦，如實相換佛子行。

12.彼人欲盛貪我 財，奪一切或令人奪，猶將身物三時善，回向於彼佛子行。

13.吾雖無有少罪過，然縱他欲斷吾頭，於彼還生難忍悲，自身代受佛子行。

14.縱人百般中傷我，廣為宣揚遍三千，我猶深懷悲憫心，宣他德是佛子行。

15.縱人於眾集會中，揭我隱過出惡言，於彼還生法友想，恭敬致禮佛子行。

16.如待己子愛護彼，彼若視我如怨敵，猶如母對重病兒，倍愛憫是佛子行。

17.與我同等或下士，傲慢所驅輕蔑我，然亦敬彼如上師，奉頂上是佛子行。

18.縱因貧困常受輕，復遭重病及魔侵，眾生罪苦仍代受，無怯弱是佛子行。

19.雖享盛名眾人禮，財富齊等多聞天，猶觀榮華無實義，離驕慢是佛子行。

20.倘未降伏內瞋敵，外敵雖伏旋增盛，故應速興慈悲軍，降伏自心佛子行。

21.一切欲樂如鹹水，任幾受用渴還增，於諸能生貪著者，應即捨棄佛子行。

22.諸法所顯皆自心，心性本離戲論邊，知已當於二取相，心不作意佛子行。

23. 悅意之境相遇時，應觀猶如夏時虹，雖現美麗然無實，離貪著是佛子行。

24.諸苦猶如夢死子，妄執實有起憂惱，故於違緣會遇時，觀為虛妄佛子行。

25.求覺尚需捨自身，身外之物更何言，不望回報求善果，一切盡施佛子行。

26.無戒自利尚不成，欲成他利笑談爾,   故於世樂不希求，善護戒律佛子行。

27.欲享福善諸佛子，應觀損怨如寶藏，於諸眾生捨怨心，修安忍是佛子行。

28.唯求自利二乘士，猶見勤如救頭火，為利眾生啟德源，發精進是佛子行。

29.甚深止定生慧觀，能斷一切諸煩惱，應住離四無色定，修靜慮是佛子行。

30.無慧善導前五度，正等覺佛不能成，慧巧合一三輪空，修智慧是佛子行。

31.若不細察己過失，以法表 相行非法，故當恒時自觀照，斷己過是佛子行。

32.於惑說他佛子過，徒然減損自功德，故入大乘有情過，莫談論是佛子行。

33.受敬利養互爭訟，聞思修業亦退失，故於親友施主家，離貪著是佛子行。

34.粗言惡語惱人心，復失佛子諸行儀，令人不悅惡言語，捨棄莫說佛子行。

35.煩惱串習難對治，念知士夫持武器，貪等煩惱初萌時，即摧壞是佛子行。

36.總之何處行何事，常觀自心真明了，常保正念與正知，成辦利他佛子行。
37.由此精勤所生善，為除無邊眾生苦，咸以三輪清淨慧，回向證覺佛子行。

我依經續與論典，及諸聖者所說義，   爲利欲修佛道者，撰佛子行卅七頌。

才淺學疏文不精，碩學閱之難生喜，   然依經典聖教故，想此行頌應無誤。

然佛子行諸巨浪，智淺如我難盡測，   矛盾離題等過失，還祈諸聖者寬容。

以此功德願有情，依勝二諦菩提心，   不住有寂二邊際，等同怙主觀世音！

